Tlačová správa o benefičnom koncerte pre RESOTY, ktorý sa uskutoční 10.12.2022

Tradičný predvianočný benefičný koncert pre RESOTY (resocializačná komunita Antona Srholca) sa v roku 2022 uskutočňuje v znamení významných výročí. Uplynulo práve 30 rokov odvtedy, čo páter Anton Srholec otvoril ubytovňu pre ľudí bez domova a v septembri 2022 sme si pripomenuli nedožité 100. výročie narodenia doc. Evy Fischerovej Martvoňovej, zakladateľky a dlhoročnej organizátorky benefičných koncertov. Myšlienka usporiadať prvý benefičný koncert sa zrodila medzi členmi Spoločnosti pre vedy a umenia (SVÚ) v Bratislave v roku 1993. Páter Anton Srholec sa na stretnutí členov SVU zdôveril o finančných ťažkostiach rodiaceho sa „útulku pre bezdomovcov“ a na to zareagovala pani doc. Eva Fischerová – Martvoňová , -klaviristka a pedagogička, rozhodla sa zorganizovať benefičný koncert a z výťažku finančne podporiť „RESOTY“. V tom čase ešte nikto netušil, že sa zakladá dnes už takmer 30-ročná tradícia predvianočných benefičných koncertov. V programe sa tradične predstavuje celé vekové spektrum hudobníkov počnúc mimoriadne talentovanými žiakmi ZUŠ, cez študentov konzervatórií a VŠMU až po vystúpenia popredných výkonných umelcov. Na koncerte v Zrkadlovej sieni Primaciálneho paláca sa 10.12. 2022 o 17.hod popri žiakoch a študentoch všetkých stupňov našich hudobno – umeleckých škôl predstaví klavirista Daniel Buranovský a spevák Martin Babjak.

30.11.2022 , Výbor Spoločnosti pre vedy a umenia pri Slovenskej akadémii vied